**БІРТУАР ТҰЛҒА**

 Тұңғыш Президент Нұрсұлтан Назарбаев «Болашаққа бағдар: рухани жаңғыру» атты бағдарламалық мақаласында «Әрбір өлкенің халқына суықта пана, ыстықта сая болған, есімдері ел есінде сақталған біртуар перзенттері бар... Еліне еңбегі сіңген замандастарымыздың жетістіктеріне назар аудара қолдап-құрметтеудің түрлі жолдарын табу керек. Осының бәрін жас ұрпақ біліп өсуге тиіс» деген болатын. Тәуелсіз Қазақстанның өсіп-өркендеуіне сүбелі үлес қосқан бірі әрі бірегейі- қоғам қайраткері Боранбек Шүкірбеков еді.

 Мен, Шымкент қаласындағы Т. Рысқұлов атындағы №25 мектеп-гимназияның он бірінші сынып оқушысы ретінде біртуар азамат БоранбекШүкірбековтің көшбасшылық және ұйымдастырушылық қасиеттерінің ерекшеліктеріне тоқталып, алдына қойған мақсатына жету жолындағы еңбектерін айқындайтын құжаттардың мазмұнын ашу, талантты көшбасшы, өнертапқыш, сондай-ақ ғалым ретінде қабілетін ашып көрсету мақсатында «Қоғам қайраткері Боранбек Шүкірбековтің ғылыми-зерттеу жұмыстары мен қоғамдық қызметі» атты ғылыми жобаны қолға алдым. Себебі, еңбегі арқылы кейінгі ұрпаққа үлгі, өмірлік тәжрибесі мен еліне жасаған қалтқысыз қызметінің арқасында тұлға ретінде қалыптасқан азаматтың өмір сүру салты өсекелең ұрпаққа зор өнеге. Тұңғыш Президентіміз Нұрсұлтан Назарбаев өзінің халыққа жолдаған «Жалпыға Ортақ Еңбек қоғамына қарай 20 қадам» атты бағдарламалық мақаласында «Әлемнің әміршісі - еңбек. Тек еңбекпен ғана жеміс өнбек, тек еңбек қана бар қиындықты жеңбек» дей келе Елбасымыз баршамызды ел игілігі жолындағы еңбекке шақырады, бүгінде еңбек шешуші ұлттық фактор екенін ұғындырады. Ал өзінің еңбекқорлығымен елге танылған арыстай аталарымыздың еңбегін насихаттау, болашақ ұрпақтың бойына рух сыйлайтыны хақ.

 Боранбек Шүкірбеков іскер басшы, мықты ұйымдастырушылық қабілетімен танылған алып тұлға еді. Ол жүріп өткен беделді баспалдақтар, ғалым, өнертапқыш ретінде ерекшеленген табысты жылдар-жадымызда.

 «Алтын қақпа» атанған Арыс қаласында дүниеге кеген Боранбек Ұлы Отан соғысы басталғанда небәрі 11 жаста еді.Жастайынан еңбекке араласты. Қарапайымдылығымен, еңбексүйгіштігімен, ауылшаруашылығы саласын дамытуға арнаған ерен еңбегімен танылып, «Задария» асыл тұқымды қаракөл қой зауытының директорлығына көтерілді. Боранбек Шүкірбеков қаракөл қой шаруашылығын дамыту мақсатында көптеген ғылыми диссертациялар жазды, зауыттың санитарлық тазалығынан бастап көшелерді көгалдандыру, ағаштарды баптау, жалпы ауылды көріктендіру, кішігірім бір ПМК іске асыратын құрылыс жұмыстарын атқару, малшылардың, жұмысшылардың, механизаторлардың, жалпы халықтың әл ауқаты жақсара түскендігі зерттеліп, мал тұқымын асылдандыру, жайылымдарды жақсарту, малға жем-шөп дайындау, қорыта айтқанда, ауыл шаруашылығы саласын дамытуға арнаған еңбектері мен ғылыми диссертацияларының маңыздылығы күн өткен сайын арта түсуде.

 Боранбек Шүкірбеков ұйымдастырушылық шеберлігінің, қарым-қабілетінің, талант-дарынының арқасында жайылымды жақсартудың шаруашылық шаралары қолға алып, жобалар жасады. Әсіресе, жерді тыңайтудың ғылыми негіздерімен қатар, ата-бабаларымыздан қалған әдіс-тәсілдерге де ерекше мән берілді. Жайылымды ауыстырып отыру, топырақтың құнарын тиімді пайдалану, яғни тұқым сеуіп тастап жерді бір жылға тынықтыру, сондай-ақ, жайылымдық алқапты түбірінен тыңайту шаралары жүзеге асырылды. Жазда аптап ыстығы мен аңызақ желі қақтаған, құрғақшылықтан кенезесі кепкен кеңістікке изен, теріскен, қырықбуын, қоянсүйек, сексеуіл секілді сегіз ай бойы көгеріп өсетін өсімдік, ағаштар егіп, табиғаттың тұрпатын өзгертті. Құм суырып, жел қуырып тұратын мұндай аймаққа төзімді өсімдіктерді көбейтіп, жалаңаш далаға мәдени жайылым жасалды. Бұл тәлімді тәжірибенің негізінде жайылымдық жерлер жақсаруына, экологиялық тепе-теңдіктің жөнге келуіне, климаттың жұмсарып, жауынның мол түсуіне тиімді әсерін тигізді. Малдың қоңы артып, саны көбейді. Өнімділігі жоғарылап Қаракөл елтірілерінің сапасы жақсарды.

 1977 жылы атқарылған ерен еңбектің арқасында Боранбек Шүкірбеков «Еңбек қызыл Ту» орденімен марапатталады.

 1978 жылы зауытта 60 мыңдай қой, 33 бастай түйе, 400 бастай жылқы болды. Қатаң талап пен жүйелі жұмыстың нәтижесінде егістен алынатын өнім екі есе өсті. Мал тұқымын асылдандыру, жайылымдарды жақсарту, малға жем-шөп дайындау бағыттарында кеңшардың еңбек озаттары Мәскеудегі Халық Шаруашылығы Көрмесіне қатысып, әр жыл сайын алтын, күміс, қола медальдармен марапатталып, бағалы сыйлықтар алып жатты.

 1980 жылы кеңшар-зауыт «Бүкілодақтық көрменің жеңімпазы» деп танылып, зауыт директоры ретінде Боранбек Шүкірбеков бір топ озаттармен арнайы Мәскеуге шақыртылды. Бүкілодақтық ауылшаруашылық көрмесінде ІІІ дәрежелі сыйлық, «Москвич» автокөлігін, «Құрмет» дипломын бүкілодақтық көпшіліктің алдында Боранбек Шүкірбековке табысталды. Осылайша Бүкілодақтық көрмеде жоғары көрсеткіштері мен үздік шығып, қатарынан үш жыл бойы КСРО Ауыл шаруашылығы министрлігінің үш бірдей (І-ІІ-ІІІ) жүлделі орнын бірінен кейін бірі жеңіп алып, жеңіс туы табысталды. Бұл- бұрын - соңды болмаған оқиға еді.

Одақтық халық шаруашылығының арнайы шешімімен жүлдеге 1981 жылы «УАЗ» жеңіл автокөлігі, 1982 жылы «Волга-21-10» маркалы автокөлігін сыйға беріліп, директор «Ленин» орденімен марапатталып, артынша Қазақ КСР Жоғарғы Кеңесінің Жарлығымен «Қазақ КСР Ауыл шаруашылығына еңбегі сіңген қайраткер» деген құрметті атақ берілді. 1984 жылы кеңшар-зауыты атынан Боранбек Шүкірбеков «КСРО Жоғарғы Кеңесіне депутаттыққа кандидат» болып бірауыздан сайланды.

1983 жылы Орталық сайлау комиссиясына мүше, 1984 жылы наурызда КСРО Жоғарғы Кеңесіне депутат болып сайланды. Боранбек Шүкірбеков Қазақ қаракөл ғылыми-зерттеу институтының ғалымдарымен бірлесе жұмыс істеп, онға жуық жаңалықтардың авторы атанды және оған КСРО Жаңалықтар комитетінің куәліктері (патенттері) берілді.

 Боранбек Шүкірбеков 1985-1995 жылдары Оңтүстік Қазақстан облысы ауылшаруашылығы басқармасының бастығы, елімізде жаңадан ұйымдастырылған Агроөнеркәсіптік саланың облыстық комитеті төрағасының І орынбасары, кейінірек ауылшарушылығы басқармасы қайта құрылғаннан кейін, басқарманың ғылыми жұмыстар жөніндегі орынбасары, Шымкент облыстық тәжірибе станциясының директоры, «Шымкент» ғылыми-өндірістік бірлестігінің бас директоры қызметтерін атқарды. Сонымен қатар, осы жылдары 10 жылға жуық Оңтүстік Қазақстан облысы ауыл шаруашылығы ғылымы саласына басшылық етті.

Біртуар азамат Боранбек он рет жоғары мемлекеттік, солардың ішінде ең жоғарғы атақ Социалистік Еңбек Ері, «Орақ пен Балға» алтын жұлдызы, Ленин орденімен екі рет, Еңбек Қызыл Ту орденімен, Құрмет белгісі және ондаған төс белгілермен марапатталады. Қазақстан Республикасы ауылшаруашылығының Еңбек сіңірген қайраткері, Қазақ ССР Министрлер Кеңесі сыйлығының лауреаты атақтарын алды. Осы 50 жылдың 30 жылдан астам кезеңінде ауылдық, аудандық, қалалық, облыстық, Республикалық, одақтық Кеңестерінің депутаты және түрлі пленумдар мен съездердің делегаты және КСРО Жоғарғы Кеңесінің депутаты болып сайланды.

Еңбегімен, өнегелі ісімен елге сыйлы болған Боранбек Шүкірбеков асыл жары Әшіргүл Бекмырзақызымен бірге өзінен тараған тоғыз ұл-қызға өнегелі тәрбие беріп, ұлын ұяға қызын қияға қондырды. Асыл азаматтың өмірден өткеніне бір жыл болғанда қызы, Шымкент қаласындағы Тұрар Рысқұлов атындағы №25 мектеп-гимназиясының мұғалімі, ұлағатты ұстазым Сәуле Шүкірбекова мектебіміздің мұғалімдері мен оқушыларына арналған «Өлкеміздің асыл азаматтары» атты әдістемелік нұсқаулық құрастырып, жарыққа шығарды. Жетекшім Сәуле Боранбекқызының айтуынша, біртуар азамат, қоғам қайраткері, өмірі өнегелі, еңбегі орасан Социалистік Еңбек Ері Боранбек Шүкірбеков туралы деректердің маңызы ерекше.

Табиғат СЕРІКҚЫЗЫ,

Шымкент қаласы, Т. Рысқұлов атындағы №25 мектеп-гимназияның 11 сынып оқушысы.